Author: Milan Vavrinský
Last saved by: Benová Timea
Company: MP SR

Dôvodová správa

Všeobecná časť

Návrh nariadenia vlády Slovenskej republiky, ktorým sa mení a dopĺňa nariadenie vlády Slovenskej republiky č. 488/2010 Z. z. o podmienkach poskytovania podpory v poľnohospodárstve formou priamych platieb v znení neskorších predpisov sa predkladá ako iniciatívny návrh.
Cieľom návrhu nariadenia je novelizácia príslušných ustanovení nariadenia vlády Slovenskej republiky č. 488/2010 Z. z. vo vzťahu k prebiehajúcemu legislatívnemu procesu v Európskej Únii pri  realizácii Spoločnej poľnohospodárskej politiky na roky 2014 – 2020 a na jej novú legislatívu v súvislosti s prechodným rokom 2014. Od 1. januára 2015 sa má uplatňovať nové nariadenie, ktorým sa stanovujú nové režimy priamych platieb. Základom, podľa ktorého sa bude v kalendárnom roku 2014 poľnohospodárom poskytovať podpora príjmov, preto aj naďalej zostane nariadenie Rady (ES) č. 73/2009, ktoré však musí byť primerane upravené.  V tejto súvislosti je nevyhnutné novelizovať aj príslušnú vnútroštátnu aproximačnú legislatívu.
S cieľom zabezpečiť jednotnosť pri vykonávaní ustanovení o krížovom plnení je potrebné zabezpečiť, aby sa príslušné ustanovenia uplatňované v programovom období rokov 2007–2013 uplatňovali naďalej až do začiatku platnosti nového legislatívneho rámca. V smernici Európskeho parlamentu a Rady 2000/60/ES sa ustanovuje zrušenie smernice Rady 80/68/EHS s účinnosťou od 22. decembra 2013. V záujme zachovania rovnakých pravidiel týkajúcich sa ochrany podzemných vôd v rámci krížového plnenia, ako sa ustanovujú v smernici 80/68/EHS k poslednému dňu jej platnosti, je vhodné prispôsobiť rozsah pôsobnosti krížového plnenia a vymedziť normu pre dobrý poľnohospodársky a environmentálny stav a zahrnúť sem požiadavky článkov 4 a 5 uvedenej smernice.
Cieľom návrhu nariadenia vlády SR je aj precizovanie terajšej právnej úpravy a jej zosúladenie s požiadavkami z praxe, ako aj s legislatívou v Európskej únie, v oblastiach potrebných na overenie obsahu tetrahydrokanabinolu (THC) na plochách s pestovanou konope. Taktiež upravuje a precizuje podmienky a kritéria na poskytovanie podpory a zdokonaľuje proces pôsobnosti správnych orgánov pri zabezpečovaní konania ohľadom schvaľovania žiadostí o podporu v oblasti nevyhnutne požadovaných údajov na administráciu týchto žiadostí s ohľadom na nové programové obdobie.
Návrh nariadenia vlády je v súlade s Ústavou Slovenskej republiky, zákonmi a ostatnými všeobecne záväznými právnymi predpismi a medzinárodnými zmluvami, ktorými je Slovenská republika viazaná. 
Návrh nariadenia vlády nebude mať vplyv na rozpočet verejnej správy, na podnikateľské prostredie, životné prostredie a informatizáciu spoločnosti a ani sociálne vplyvy. Ministerstvo financií Slovenskej republiky vzalo na vedomie, že návrh nebude mať vplyv na rozpočet verejnej správy ani na informatizáciu spoločnosti.  

Doložka zluČiteĽnosti
právneho predpisu s právom Európskej únie

1. Predkladateľ právneho predpisu: Ministerstvo pôdohospodárstva a rozvoja vidieka
Slovenskej republiky

2. Názov návrhu právneho predpisu:  Nariadenie vlády Slovenskej republiky, ktorým 
sa mení a dopĺňa nariadenie vlády Slovenskej republiky č. 488/2010 Z. z. o podmienkach poskytovania podpory v poľnohospodárstve formou priamych platieb v znení neskorších predpisov

3. Problematika návrhu právneho predpisu:
a)	je upravená v práve Európskej únie
-	primárnom
Zmluva o fungovaní Európskej únie Hlava III (Poľnohospodárstvo a rybné hospodárstvo)
-	sekundárnom (prijatom po nadobudnutí platnosti Lisabonskej zmluvy, ktorou sa mení 
a dopĺňa Zmluva o Európskom spoločenstve a Zmluva o Európskej únii – po 30. novembri 2009)
1. legislatívne akty
2. nelegislatívne akty
-	sekundárnom (prijatom pred nadobudnutím platnosti Lisabonskej zmluvy, ktorou sa mení a dopĺňa Zmluva o Európskom spoločenstve a Zmluva o Európskej únii – do 30. novembra 2009)
-	nariadenie Rady (ES) č. 73/2009 z  19. januára 2009 , ktorým sa ustanovujú spoločné pravidlá režimov priamej podpory pre poľnohospodárov v rámci spoločnej poľnohospodárskej politiky a ktorým sa ustanovujú niektoré režimy podpory pre poľnohospodárov, ktorým sa menia a dopĺňajú nariadenia (ES) č. 1290/2005, (ES) č. 247/2006, (ES) č. 378/2007 a ktorým sa zrušuje nariadenie (ES) č. 1782/2003 (Ú. v. EÚ L 30, 31.1.2009) v platnom znení,
-	nariadenie Komisie (ES) č. 1120/2009 z 29. októbra 2009, ktorým sa ustanovujú podrobné pravidlá na vykonávanie režimu jednotnej platby ustanoveného v hlave III nariadenia Rady (ES) č. 73/2009, ktorým sa ustanovujú spoločné pravidlá režimov priamej podpory pre poľnohospodárov v rámci spoločnej poľnohospodárskej politiky a ktorým sa ustanovujú niektoré režimy podpory pre poľnohospodárov (Ú. v. EÚ L 316, 2.12.2009) v platnom znení,
-	nariadenie Komisie (ES) č. 1121/2009 z 29. októbra 2009, ktorým sa ustanovujú podrobné pravidlá uplatňovania nariadenia Rady (ES) č. 73/2009, pokiaľ ide o režimy podpory pre poľnohospodárov ustanovené v hlavách IV a V (Ú. v. EÚ L 316, 2.12.2009) v platnom znení,
-	nariadenie Komisie (ES) č. 1122/2009 z 30. novembra 2009, ktorým sa ustanovujú podrobné pravidlá vykonávania nariadenia podpory pre poľnohospodárov ustanovených uvedeným Rady (ES) č. 73/2009, pokiaľ ide o krížové plnenie, moduláciu a integrovaný správny a kontrolný systém v rámci schém priamej nariadením, ako aj podrobné pravidlá vykonávania nariadenia Rady (ES) č. 1234/2007, pokiaľ ide o krížové plnenie v rámci schémy podpory ustanovenej pre odvetvie vinohradníctva a vinárstva (Ú. v. EÚ L 316, 2.12.2009) v platnom znení.
b)	je obsiahnutá v judikatúre Súdneho dvora Európskej únie
rozhodnutie Súdneho dvora vo veci C-110/99 Emsland-Stärke GmbH/Hauptzollamt Hamburg-Jonas  zo 14. decembra 2000.

4. Záväzky Slovenskej republiky vo vzťahu k Európskej únii:
a)	lehota na prebratie smernice alebo lehota na implementáciu nariadenia alebo rozhodnutia
bezpredmetné, 
b)	lehota určená na predloženie návrhu právneho predpisu na rokovanie vlády podľa určenia gestorských ústredných orgánov štátnej správy zodpovedných za transpozíciu smerníc a vypracovanie tabuliek zhody k návrhom všeobecne záväzných právnych predpisov
bezpredmetné
c)	informácia o konaní začatom proti Slovenskej republike o porušení Zmluvy o fungovaní Európskej únie podľa čl. 226 až 228 Zmluvy o fungovaní Európskej únie v platnom znení,
v oblasti, ktorú upravuje toto nariadenie, nebolo začaté konanie proti Slovenskej republike o porušení Zmluvy o fungovaní Európskej únie podľa čl. 226 až 228 Zmluvy o fungovaní Európskej únie v platnom znení, 
d)	informácia o právnych predpisoch, v ktorých sú preberané smernice alebo rámcové rozhodnutia už prebraté spolu s uvedením rozsahu tohto prebratia
bezpredmetné

5. Stupeň zlučiteľnosti návrhu právneho predpisu s právom Európskej únie:
Stupeň zlučiteľnosti – úplný

6. Gestor a spolupracujúce rezorty: 
Ministerstvo pôdohospodárstva a rozvoja vidieka Slovenskej republiky

Doložka
vybraných vplyvov
 
A.1. Názov materiálu: Nariadenie vlády Slovenskej republiky, ktorým sa mení a dopĺňa nariadenie vlády Slovenskej republiky č. 488/2010 Z. z. o podmienkach poskytovania podpory v poľnohospodárstve formou priamych platieb v znení neskorších predpisov.

Termín začatia a ukončenia PPK:

A.2. Vplyvy:
| Pozitívne | Žiadne | Negatívne
1. Vplyvy na rozpočet verejnej správy | | x |
2. Vplyvy na podnikateľské prostredie – dochádza k zvýšeniu regulačného zaťaženia? | | x |
3. Sociálne vplyvy | | x |
– vplyvy na hospodárenie obyvateľstva, | | |
– sociálnu exklúziu, | | |
– rovnosť príležitostí a rodovú rovnosť a vplyvy na zamestnanosť | | |
4. Vplyvy na životné prostredie | | x |
5. Vplyvy na informatizáciu spoločnosti | | x |
A.3. Poznámky
bezpredmetné
A.4. Alternatívne riešenia
bezpredmetné
A.5. Stanovisko gestorov
bezpredmetné

Osobitná časť
K čl. I
K bodu 1
Legislatívno-technická úprava.
K bodu 2
Dopĺňa sa znenie § 8 ods. 4 písm. c) o požadovaný údaj rodné číslo člena štatutárneho orgánu, potrebný na administráciu žiadostí a overenia splnenia požiadaviek u tzv. platby pre mladých poľnohospodárov, ktorú bude SR uplatňovať od roku 2015. Z dôvodu nutnosti odhadu národného stropu pre financovanie uvedenej schémy, je potrebné získať údaje o žiadateľoch – právnických osobách už v roku 2014.
K bodu 3
Legislatívno-technická úprava.
K bodu 4
Spresňuje a zosúlaďuje sa terajšia úprava § 10 ods. 7 písm. b) s platnou legislatívou EÚ, keďže doterajšia právna úprava dostatočným spôsobom nereflektovala na skutočnosť, na základe ktorej môžu členské štáty povoliť zber konopy po tom, ako začala kvitnúť ešte pred uplynutím 10-dňovej lehoty po jej skončení pod podmienkou, že inšpektori oznámia, ktoré reprezentatívne časti každého dotknutého pozemku sa musia naďalej pestovať, s cieľom overiť obsah tetrahydrokanabinolu (THC). Zároveň sa dopĺňa odkaz na príslušné ustanovenie nariadenia Komisie.
K bodu 5
Legislatívno-technická úprava.
K bodu 6
Upravujú sa doterajšie právne vzťahy tak, že konania o poskytnutí podpory na žiadosti podané do 28. februára 2014 sa dokončia podľa doterajších právnych predpisov.
K bodu 7
V prílohe č. 2 Dobrých poľnohospodárskych a environmentálnych podmienok sa ustanovuje štandard ochrany podzemných vôd pred znečistením niektorými nebezpečnými látkami, zároveň sa spresňuje definícia pojmov škodlivých a obzvlášť škodlivých látok.
Z prílohy č. 3 sa Požiadavka hospodárenia č. 2 vypúšťa. V záujme zachovania konzistentnosti aproximačného nariadenia s nariadením Rady (ES) č. 73/2009 sa číslovanie jednotlivých „Požiadaviek hospodárenia“ pre potreby „prechodného roku 2014“ ponecháva v nezmenenom stave.
V prílohe č. 5 sa uvádza aktualizovaný zoznam vykonávaných právne záväzných aktov Európskej únie.
K čl. II
Navrhuje sa účinnosť nariadenia vlády Slovenskej republiky od 1. marca 2014 z dôvodu zabezpečenia administrácie žiadostí pre rok 2014.